Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

за ратифициране на Спогодбата между Република България и Конфедерация Швейцария за избягване на двойното данъчно облагане на доходите и имуществото

Член единствен.  Ратифицира Спогодбата между Република България и Конфедерация Швейцария за избягване на двойното данъчно облагане на доходите и имуществото, подписана на 19 септември 2012 г. в София.

Законът е приет от 41-ото Народно събрание на ……………… 2013 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

/Цецка Цачева/

М  О  Т  И  В  И

към проекта на Закон за ратифициране на Спогодбата между Република България и Конфедерация Швейцария за избягване на двойното данъчно облагане на доходите и имуществото

На 19 септември 2012 г. в София бе подписана нова Спогодба между Република България и Конфедерация Швейцария за избягване на двойното данъчно облагане на доходите и имуществото (СИДДО).
Между България и Швейцария  в момента има действаща Спогодба за избягване на двойното данъчно облагане върху дохода и имуществото. Този международен договор обаче е подписан през 1991 г., когато икономическите отношения между двете държави са били различни. В действащата СИДДО липсва клауза за обмен на информация за разлика от всички останали спогодби, страна по които е България. Това съответно води до ограничено прилагане на СИДДО и до невъзможност съответната държава (в конкретния случай България) да води ефективна борба с предотвратяване заобикалянето на данъчното облагане, укриването на данъци и данъчните измами. Затова в новата спогодба се съдържа клауза за обмен на информация, включително такава, представляваща банкова тайна. В този смисъл подписаната нова СИДДО представлява постижение за българската договорна практика по въпросите на международното двойно данъчно облагане, тъй като за първи път е създадена нормативната основа за обмен на информация, включително банкова информация с Швейцария. Клаузата за обмен на информация е една от най-важните клаузи във всяка СИДДО, тъй като осигурява условия за прозрачност по отношение на транзакциите и дължимите данъци. 
Новата СИДДО с Швейцария след ратифицирането и влизането й в сила ще има следните благоприятни последици: 
- актуална и ефективна СИДДО, която балансирано и в максимална степен защитава по равнопоставен начин интересите на двете държави, като се има предвид разликата в икономическото им развитие;
- създаване на практика за предоговаряне на други СИДДО, тъй като новата СИДДО с Швейцария е трета поред актуална спогодба с европейска държава (след тези с Република Австрия и с Федерална република Германия), при това с изключително благоприятни за българската държава разрешения. Това дава силни позиции на Република България при планираното предоговаряне на СИДДО с други европейски държави. 
Подписаната нова СИДДО ще бъде ефективен инструмент за регулиране по най-благоприятен и взаимноизгоден начин на всички проблеми между Конфедерация Швейцария и Република България в областта на международното двойно данъчно облагане.  Тя ще съдейства за укрепване и стимулиране на икономическото и всяко друго сътрудничество между двете държави във взаимен интерес.	
Спогодбата подлежи на ратифициране със закон от Народното събрание на основание чл. 85, ал. 1, т. 7 от Конституцията на Република България.

МИНИСТЪР-ПРЕДСЕДАТЕЛ:

(Бойко Борисов)